Шыргый свитасы

Шыргый свитасы - Тянь-Шанда кездешүүчү байыркы тоо тек катмарлары.

Күңгөй Ала-Тоодо кеңири тараган. 1956-ж. В. Г. Королёв аны өзүнчө свита катары бөлүп, Күңгөй Ала-Тоодогу Шыргый өрөөнүнүн аты менен атаган. Свита негизинен жанар тоо жана терриген чөкмө тоо тектеринен түзүлгөн. Жалпы калыңдыгы 500- 600 м. Катмарлардагы граптолиттердин ташка айланган калдыктарына карай свита ордовик мезгилинде пайда болгон деп эсептелет. Свитадагы жанар тоо тектери менен полиметаллдардын кендери байланыштуу.

Колдонулган адабияттар
Кыргыз Совет Энциклопедиясы. Башкы редактор Б. О. Орузбаева. -Фрунзе: Кыргыз Совет Энциклопедиясынын башкы редакциясы, 1980. Т. 6. Тоо климаты - Яшма. -656 б.
Категория:Свиталар